AOT:ปรับตัวลงมากเป็นจังหวะเข้าสะสมชูมีอัพไซด์ 22% แนะซื้อเป้า 455 บาท
AOT:ปรับตัวลงมากเป็นจังหวะเข้าสะสมชูมีอัพไซด์ 22% แนะซื้อเป้า 455 บาท
25 พ.ย. 2559

บล.ดีบีเอสฯ ระบุในบทวิเคราะห์วันนี้(25 พ.ย.) ว่า บริษัท ท่าอากาศยานไทย จำกัด (มหาชน) หรือ AOT ได้รับผลกระทบทางลบชั่วคราวจากการกำจัดทัวร์ศูนย์เหรียญ และระยะเวลาการไว้อาลัย 6 สนามบินของ AOT มีพัฒนาการที่ผู้โดยสารน้อยลงคือ ต.ค.59 +4.2% แต่พ.ย.59 (วันที่ 1-12) -1.6% เทียบกับ 9 เดือนปี 59 ที่ 12% ทางกระทรวงการท่องเที่ยวได้ปรับลดเป้านักท่องเที่ยวต่างประเทศมาไทยปีนี้ลดลงเป็น 32.4 ล้านคน (+8.4%  เทียบช่วงเดียวกันของปีก่อน) จากเดิมที่ 34 ล้านคน นั่นหมายถึงคาดว่า ไตรมาส 4/59 (ไตรมาส 1/60 ของ AOT) จำนวนจะลดลง -2.4% แต่เราคาดว่าเป็นเพียงปัจจัยลบในระยะสั้น แต่คาดว่าระยะกลางยาวการท่องเที่ยวไทยยังจะได้รับความนิยมเช่นเคย และการฟื้นตัวจะกลับมาได้เร็ว
ธุรกิจที่ไม่เกี่ยวกับการบินถือเป็นอีกหนึ่งธุรกิจที่ขับเคลื่อนกำไรได้เป็นอย่างดี ได้แก่รายได้สัมปทานจากร้านค้า ขณะที่ค่าใช้จ่ายต่ำ อีกทั้งพื้นที่การให้บริการก็เพิ่มขึ้นอย่างมีนัยสำคัญคือ ดอนเมือง ภูเก็ต อีกทั้งอัตราส่วนแบ่งรายได้ก็เพิ่มขึ้น เราจึงคาดว่ารายได้ในส่วนนี้ของปี 60 จะเพิ่มดี 17%
เนื่องจากฐานะการเงินที่แข็งแกร่งจึงช่วยค้ำจนต่อการขยายโครงการได้อย่างราบรื่น สำหรับการก่อสร้างสนามบินสุวรรณภูมิเฟส 2 ซึ่งใช้เงินลงทุนถึง 62.5 พันล้านบาท ได้เริ่มขึ้นแล้วตั้งแต่ ก.ย.59 การว่าจ้างผู้รับเหมาเริ่มมาตั้งแต่ ส.ค.59หลังแล้วเสร็จในปี 2562 จะสามารถรองรับผู้โดยสารได้เพิ่มจาก 45 ล้านคน เป็น 60 ล้านคน และทาง AOT วางแผนที่จะสร้าง terminal 2 ในอนาคต รองรับได้เพิ่มอีกเป็น 90 ล้านคนในปี 2564
คงคำแนะนำ ซื้อ แต่มีการปรับประมาณการปี 60 ลงในอัตรา 4% โดยปรับลด passenger traffic ลดลงเป็น 6.6% จากเดิม 9.3% เพื่อสะท้อนเรื่องการกำจัดทัวร์ศูนย์เหรียญ และระยะเวลาการไว้อาลัย ยังผลให้ราคาพื้นฐานใหม่ปรับลดลงเป็น 455 บาท ซึ่งประเมินด้วยวิธี DCF (WACC 10.4%, terminal growth 3%) แต่ราคาหุ้นที่ปรับลงมาก จึงมีส่วนเพิ่มได้อีกถึง 22%